**ELŐTERJESZTÉS**

**Szombathely Megyei Jogú Város Közgyűlésének**

**2024. november 28-i ülésére**

**Javaslat önkormányzati rendeletekkel kapcsolatos döntések meghozatalára**

Jelen előterjesztés keretében az alábbi önkormányzati rendeletek módosítására teszek javaslatot.

**1./ A környezet- és természetvédelem helyi szabályozásáról szóló 33/2012. (XI.12.) önkormányzati rendelet**

A helyi jelentőségű védett természeti területek önkormányzati jogforrásaira irányuló miniszterelnökségi célellenőrzés kapcsán jelzés érkezett az önkormányzathoz, hogy az önkormányzati rendeleti szabályozásnak meg kell felelnie a természet védelméről szóló 1996. évi LIII. törvény (Tvt.) fogalmi rendszerének, az ott szabályozott két konkrét védettségi kategória, a természetvédelmi terület vagy természeti emlék valamelyikének alkalmazásával.

A települési önkormányzat - a Tvt. 24. § (1) b) pontjában foglaltakkal összhangban - csak természeti területet [4. § b) pont, 15. § (1) bekezdés] és más, a Tvt. 22. §-a alapján védelemre érdemes földterületet nyilváníthat védetté. Terület védetté nyilvánításának előkészítését a Tvt. 25. § (2)−(4) és (6)−(9) bekezdése szabályozza a helyi jelentőségű, valamint az országos jelentőségű védett természeti területek létesítésének esetében külön eljárásrendet megkülönböztetve.

A Tvt. 28. § (6) bekezdésében foglaltakból az következik, hogy helyi jelentőségű védett természeti terület kizárólag a 28. § (1) c) pont szerinti természetvédelmi terület, vagy d) pont szerinti természeti emlék kategória valamelyikébe sorolható be a védelem célja és a védett természeti terület kiterjedése alapján.

Jogsértő ezért a kizárólag a „helyi jelentőségű védett természeti terület”, mint törvényi gyűjtőfogalom, valamint a központi hatáskörbe tartozó „természeti érték” szerinti megjelölés, továbbá bármely, a két törvényi kategórián (természetvédelmi terület vagy természeti emlék) kívüli más megnevezés.

Szükséges ezért a helyi önkormányzati rendeleti szabályozás során a Tvt-ben előírt fenti két fogalom valamelyikének alkalmazása, illetőleg a helyi természeti védettséget megállapító hatályos önkormányzati rendelet megfelelő módosítása.

A környezet védelmének általános szabályairól szóló 1995. évi LIII. törvény 48. § (3) bekezdésének megfelelően a rendelet-tervezetet előzetesen megküldtük a szomszédos önkormányzatoknak tájékoztatásul, valamint az illetékes környezetvédelmi igazgatási szervnek (a Vas Vármegyei Kormányhivatal Környezetvédelmi, Természetvédelmi és Hulladékgazdálkodási FőosztályKörnyezetvédelmi és Természetvédelmi Osztályának) szakmai véleményezésre. A hatóság a 2024. november 8-i válaszában a benyújtott rendelettervezetben foglaltakkal egyetértett, tekintettel arra, hogy a környezet- és természetvédelem helyi szabályairól szóló 33/2012. (XI.12.) önkormányzati rendelet módosítása jogharmonizáció céljából szükséges.

A jogalkotásról szóló 2010. évi CXXX. törvény 17. §-a értelmében, a jogszabály előkészítője előzetes hatásvizsgálat elvégzése során felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. A hatásvizsgálat és az indokolás az előterjesztés mellékletét képezik.

**2./ A közterület bontás utáni helyreállításáról szóló 3/2008. (IV.1.) önkormányzati rendelet**

Szombathely Megyei Jogú Város Önkormányzatának több alkalommal módosított, a közterületek bontás utáni helyreállításáról szóló 3/2008. (IV.1.) önkormányzati rendelete legutóbb 2013. évben került felülvizsgálatra.

A Vas Vármegyei Kormányhivatal Hatósági Főosztály Törvényességi Felügyeleti Osztály VA/HF-TFO/486-2/2024. sz. levelében megkereste az önkormányzatokat, hogy a közút területének nem közlekedési célú igénybevételével kapcsolatos hatályban lévő rendeleteiket vizsgálják felül, és biztosítsák a magasabb szintű jogszabályokkal való összhang megteremtését.

A közúti közlekedésről szóló 1988. évi I. törvény (Kkt.) 37. § (1) bekezdése értelmében „A közút területének nem közlekedési célú igénybevételéért – az úttesten kívül végzett közműépítési vagy fenntartási munka kivételével – igénybevételi díjat kell fizetni, közút nem közlekedési célú igénybevételéért az igénybevételi díj mellett óvadékfizetési kötelezettség írható elő.”

E kötelezettség alól tehát csak az úttesten kívül végzett közműépítési és fenntartási munkák tekintetében enged kivételt a szabályozás. A közművek úttesten történő fejlesztése, javítása és/vagy karbantartása során tehát a közút igénybe vevőjének a közút nem közlekedési célú igénybevételéért történő igénybevételi díj megfizetésére kötelezettsége áll fenn.

A közút nem közlekedési célú igénybevételéért fizetendő igénybevételei díjról az útügyi igazgatásról szóló 26/2021. (VI.28.) ITM rendelet állapít meg részletszabályokat:

„7. § (1) A közút területének nem közlekedési célú igénybevételéért az igénybevételi díjat az elfoglalt terület után a közút kezelője részére kell megfizetni. Az igénybevételi díj nem tartalmazza az igénybe vett terület biztosítása érdekében felmerülő egyéb költségeket.

(2) Az igénybevételi díj összegét

b) helyi közút esetén a helyi önkormányzat rendeletében foglalt díjtételek alkalmazásával – melyek nem haladhatják meg a 4. mellékletben foglalt értékeket –;

kell megállapítani.”

A fentiek alapján javaslom a közterületek bontás utáni helyreállításáról szóló 26/2000. (IX.28) önkormányzati rendelet vonatkozó szakaszainak és a közút bontás céljából történő igénybevétele esetén fizetendő díjakat szabályozó 2. mellékletének módosítását, a magasabb szintű jogszabályoknak való megfeleltetés érdekében. Az eddig megkülönböztetett területek szorzószámai törlésre kerülnének, a jogszabályban előírt útkategóriáknak megfelelő bontási díj kerülne meghatározásra.

A rendelet 10/A. §-a – gyakorlati tapasztalatokra tekintettel - kiegészülne a következő bekezdéssel:

„Amennyiben adott útszakaszon a különböző közművezetékek rekonstrukciója nem egy időben valósul meg, az útszakasz végleges helyreállítását az Önkormányzat végezheti el az érintett közművezetékek rekonstrukcióját követően. A helyreállítás költségeinek viselésére külön megállapodást kell kötni, amelyben a megbontott nyomvonallal érintett forgalmi sáv burkolatának teljes szélességű aszfaltréteg marásával és aszfaltozásával járó helyreállítását az Önkormányzat legalább 31.750,- Ft/m2 összegben határozza meg azzal, hogy a konkrét összeget és a megállapodást a városfejlesztési, - üzemeltetési és környezetvédelmi ügyeket ellátó bizottság hagyja jóvá.”

A rendelet gyakorlati alkalmazásának tapasztalatait is figyelembe véve, az átláthatóbbá tétel és a hatékonyabb ellenőrzés érdekében néhány további módosításra is javaslatot terjesztek elő:

* a módosítás során az 5 évnél fiatalabb utak esetén magasabb szintű helyreállítás kerülne előírásra az utak élettartamának növelése érdekében;
* az 5 évnél idősebb utak esetében engedmények kerülnének meghatározásra a felbontott közterületek helyreállítása tekintetében.

A rendelet módosításával – a gyakorlati tapasztalatok átültetésével – lehetőség nyílik az utak állapotának javítására.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezi a rendelet-módosítás tervezete mellett a hatásvizsgálati lap és indokolás.

**3./ Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet**

A nemzeti vagyonról szóló 2011. évi CXCVI. törvény (továbbiakban Nvt.) 13. § (1) bekezdése szerint törvényben, valamint a helyi önkormányzat tulajdonában álló nemzeti vagyon tekintetében törvényben vagy a helyi önkormányzat rendeletében meghatározott értékhatár feletti nemzeti vagyon tulajdonjogát átruházni – ha törvény kivételt nem tesz – csak versenyeztetés útján, az összességében legelőnyösebb ajánlatot tevő részére, a szolgáltatás és ellenszolgáltatás értékarányosságával lehet. Az értékhatárra vonatkozóan a mindenkori költségvetési törvény tartalmaz rendelkezést, ami már 2012. év óta 25,0 millió Ft egyedi bruttó forgalmi értékben kerül meghatározásra.

Szombathely Megyei Jogú Város vagyonáról szóló 40/2014 (XII.23.) önkormányzati rendelet 14. §-a megismétli ezen jogszabályt, azonban a (3) bekezdésben ingatlanvagyon esetén szigorúbb szabályt alkalmazott, amely szerint a 8 millió Ft feletti értékű vagyontárgyak értékesítése esetén versenyeztetési eljárást kellett lefolytatni.

Önkormányzatunk vonatkozásában indokoltnak tartom az Nvt. szabályaihoz igazítani a vagyonrendelet szabályozását is.

A jogalkotásról szóló 2010. évi CXXX. törvény 17. §-a értelmében, a jogszabály előkészítője előzetes hatásvizsgálat elvégzése során felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. A hatásvizsgálat és az indokolás az előterjesztés mellékletét képezik.

**4./ A személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet**

A Szombathely Megyei Jogú Város Önkormányzata (a továbbiakban: Önkormányzat) étkeztetési kötelezettségébe tartozó óvodák, általános és középiskolák, kollégiumok étkeztetési feladatait a 2017. június 13. napján megkötött, 2022. április 22. napján módosított vállalkozási szerződés (továbbiakban: Szerződés) alapján 2027. július 31. napjáig terjedő határozott időre az ELAMEN Zrt. (a továbbiakban: Vállalkozó) látja el.

A Szerződés 6.5. pontjában foglaltak szerint a gyermekek védelméről és a gyámügyi igazgatásról szóló 1997. évi XXXI. törvény rendelkezései alapján a személyes gondoskodást nyújtó alapellátás keretébe tartozó gyermekétkeztetés intézményi térítési díjának alapjául szolgáló nyersanyagköltség 1 ellátottra jutó napi összegét az Önkormányzat jogosult megállapítani.

Szombathely Megyei Jogú Város Közgyűlése (a továbbiakban: Közgyűlés) 2022. év óta három alkalommal döntött a nyersanyagnorma emeléséről, 2022. március 1-től 6 %, 2022. szeptember 1-től újabb 6 %, majd 2023. január 1. napjától további 26 % mértékben, mely emelések nagyságrendileg 544.800.000 Ft többletkiadást jelentettek az Önkormányzatnak. Az energiaárak drasztikus növekedésére tekintettel a 2022. évi költségvetés terhére a Közgyűlés a 380/2022. (X.27.) Kgy. sz. határozatában egyszeri 17.200.000 Ft-ot, az 55/2023.(II.23.) Kgy. sz. határozatában 162.200.000 Ft keretösszeg erejéig biztosított rendkívüli rezsitámogatásként forrást a Vállalkozó részére, mely összegből 75.324.000 Ft, azaz mindösszesen 92.524.000 Ft került átutalásra.

A Vállalkozó 2024 nyarán szolgáltatási árainak emelését kezdeményezte annak érdekében, hogy a szolgáltatás megfelelő színvonalát továbbra is fenn tudja tartani. A tárgyalások eredményeként az alábbi javaslat került megfogalmazásra:

A nyersanyagnorma 15 %-os, 2025. január 1. napjától történő emelése a 128,4 %-os rezsikulcs megtartása mellett a Vállalkozónak nagyságrendileg 270.600.000 Ft többletbevételt, míg az Önkormányzatnak 196.000.000 Ft többletkiadást jelentene. A rendkívüli rezsitámogatásként fennmaradó 86.876.000 Ft-ot az Önkormányzat közétkeztetésre kalkulált többletkiadásába javaslom beépíteni, így a várható forrásigény összege megközelítőleg 109.100.000 Ft.

A javasolt 15 %-os emeléssel a nyersanyagköltség értékek az alábbiak szerint alakulnának:

|  |  |  |
| --- | --- | --- |
| **Megnevezés** | **Hatályos nyersanyag norma 2023. január 1-jétől** **Ft/fő/nap (nettó)** | **Nyersanyag norma a 15 %-os emeléssel****Ft/fő/nap (nettó)** |
| *Óvodák* |   |   |
| tízórai |  123  |  141  |
| ebéd |  416  |  478  |
| uzsonna |  116  |  133  |
|   |   |   |
| *Általános iskolák* |   |   |
| tízórai |  178  |  205  |
| ebéd |  504  |  580  |
| uzsonna |  178  |  205  |
|   |   |   |
| *Középiskolák és kollégiumok* |   |   |
| reggeli, tízórai |  312  | 359 |
| ebéd |  543  |  624  |
| uzsonna, vacsora |  438  |  504  |
|   |   |   |
| *Óvodai diétás gyermeknorma* |   |   |
| tízórai |  149  |  171  |
| ebéd |  496  |  570  |
| uzsonna |  131  |  151  |
|   |   |   |
| *Általános iskolai diétás gyermeknorma* |   |   |
| tízórai |  217  |  250  |
| ebéd |  604  |  695  |
| uzsonna |  217  |  250  |
|   |   |   |
| *Középiskolai és kollégiumi diétás gyermeknorma* |   |   |
| reggeli, tízórai |  326  |  375  |
| ebéd |  604  |  695  |
| uzsonna, vacsora |  457  |  526  |

A fentiek alapján javaslom 2025. január 1. napjától a nyersanyagnorma mértékének 15 %-kal történő emelését. Javaslom a Tisztelt Közgyűlésnek, hogy az erre és a Szerződés módosítására vonatkozó határozati javaslatot szíveskedjék elfogadni.

A térítési díjak tekintetében szükséges Szombathely Megyei Jogú Város Önkormányzata Közgyűlésének a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet 15. számú mellékletének módosítása.

A jogalkotásról szóló 2010. évi CXXX. törvény 17. §-a értelmében, a jogszabály előkészítője előzetes hatásvizsgálat elvégzése során felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. A hatásvizsgálat és az indokolás az előterjesztés mellékletét képezik.

**5./ A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010 (XII.1.) önkormányzati rendelet**

A rendelet módosítását az alábbiak indokolják:

1. A bérlakás-állománnyal kapcsolatos önkormányzati és kezelői feladatok áttekintését követően, a 217/2024. (IX.26.) Kgy. sz. határozat alapján 2025. január 1. napjától bérlakások kezelésével kapcsolatos feladatok kerülnek beintegrálásra a Polgármesteri Hivatal szervezetébe. A feladatmegosztásra tekintettel szükséges a lakásrendeletben meghatározott, a bérlakások bérbeadásával, kezelésével kapcsolatos szabályok módosítása akként, hogy mely feladatok kerülnek át az önkormányzathoz, és mely feladatok maradnak a SZOVA Nonprofit Zrt. szervezeti egységénél.

2. Az önkormányzati tulajdonban lévő lakások bérbeadására beérkezett kérelmek egyre nagyobb száma a bérlők által, a családjuk szerkezetében bekövetkezett változások okán benyújtott, az általuk lakott lakásnál nagyobb szobaszámú, vagy magasabb komfortfokozatú bérlakás kijelölésére vonatkozik. Az önkormányzat jelenleg hatályos lakásrendelete ezen kérések teljesítésére azonban nem ad lehetőséget. A megjelenő igényekhez történő alkalmazkodás, továbbá a bérlakás állományon belüli mobilitás elősegítésére tekintettel javaslom a jelenlegi bérlakáscserére vonatkozó rendszer kibővítését a minőségi csere alapján történő bérbeadás jogcímének bevezetésével, az alábbi feltételek mellett.

- A bérlő minőségi lakáscserére irányuló kérelme és a Szociális és Lakás Bizottság (a továbbiakban: Bizottság) döntése alapján a bérleti szerződés közös megegyezéssel történő megszüntetésével egyidejűleg a bérlő részére másik önkormányzati lakás adható bérbe, amennyiben

a) a lakás műszaki véleménnyel alátámasztott egészségre ártalmas állapota azt szükségessé teszi,

b) a bérlő a kiadások csökkentése érdekében kisebb alapterületű vagy kevesebb szobaszámú önkormányzati lakás biztosítását kérelmezi, vagy

c) a bérlő és a vele együtt lakó vagy költöző személyekre számított lakásnagyság a 8. § (3) bekezdése szerinti jogos lakásigénye mértékének felső határát nem éri el, és a bérlő nagyobb alapterületű, vagy nagyobb szobaszámú önkormányzati lakás bérbeadását kérelmezi.

- A bérlő a csere iránti kérelem benyújtásakor köteles igazolni, hogy a cserével érintett bérleményén nem áll fenn bérleti díjtartozás, és a közműszolgáltatók felé sincs lejárt tartozása.

- Amennyiben a cserelakás bérbeadása a bérlő általi helyreállítás vállalásával történik, a bérlő által a helyreállításra fordított, a kezelő által elismert költséget a mindenkor érvényes bérleti díj havi összegébe be kell számítani akként, hogy a helyreállítás összege a legrövidebb időn belül megtérüljön a bérlőnek. A helyreállítás költségének egyéb módon történő megtérítésére lehetőség nincs.

- Cserelakás bérbeadása esetén a bérlővel a korábbi lakásbérleti szerződés időtartamával megegyező szerződést kell kötni.

- A Bizottság döntését a Polgármesteri Hivatal által készített környezettanulmány és a kezelő műszaki szakvéleménye figyelembevételével hozza meg.

3. Továbbá javaslom, hogy az alábbi eljárások esetében a döntési jogkör az eddigi polgármesteri hatáskörből kerüljön át bizottsági hatáskörbe, ezzel is elősegítve, hogy a lakásügyekkel foglalkozó bizottság a bérlakás-állományra vonatkozóan széles körű érdemi információkkal rendelkezzen:

- egészségügyi ok miatti lakáscsere,

- bérleti jogviszonyról történő lemondás,

- bérlakás átalakításához, korszerűsítéséhez történő hozzájárulás,

- bérlakásba történő befogadáshoz történő hozzájárulás,

- bérlakást érintő tartási szerződés megkötéséhez történő hozzájárulás,

- egyéni lakáscseréhez való hozzájárulás,

- bérlakást érintő albérleti szerződéshez történő hozzájárulás,

- szociális szállás bérbeadása,

- átmeneti szállás bérbeadása,

- bérleti jogviszony folytatására vonatkozó kijelölés.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezi a rendeletmódosítás tervezete mellett a tervezethez fűzött előzetes hatásvizsgálat és indokolás.

A fentieken kívül az alábbi döntés meghozatalára teszek javaslatot:

A nem önkormányzati lakásban lakók bérleti díj támogatása jogosultsági körének és feltételrendszerének lényeges elemeit érintő módosítására 2020. óta többször is sor került. A módosításokkal a jogosultsági feltételek között szereplő havi bérleti díj 2.500,- Ft/m2-re, a havonta adható támogatás maximális összege havi 40.000,- Ft-ra emelkedett, továbbá a támogatásra való jogosultság jövedelemhatárának megemelésével a jogosultsági kör bővítésére is sor került. A módosítások óta eltelt időszakban megfigyelhető, hogy a magántulajdonban lévő lakóingatlanok bérbeadása során a lakhatási költségeknek a családok jövedeleméhez viszonyított aránya jelentősen növekedett.

Fentiek alapján javaslom a bérleti díj támogatás feltételrendszerének 2025. februárig történő megvizsgálását.

**6./ A helyi adókról szóló 38/2011. (XII.19.) önkormányzati rendelet**

A helyhatóságok alapvető feladata – a közhatalom helyi közügyekben való gyakorlása mellett – a helyi közszolgáltatások biztosítása. E feladatnak a helyi sajátosságokhoz és igényekhez igazítható ellátása – melynek során nélkülözhetetlen a helyi közösségek kezdeményezőkészsége, áldozatvállalása is – elengedhetetlenné teszi az önkormányzatok önálló gazdálkodása feltételeinek megteremtését. A gazdasági önállósulás egyik eszköze a helyi adók rendszere. Ez a települési önkormányzat számára lehetőséget teremt a helyi szuverén adóztatási jog gyakorlására, s ezzel együtt a helyi adópolitika kialakítására. A feladatellátást részben az állami hozzájárulások, támogatások, valamint a saját bevételek biztosítják. A helyi adóztatás kiemelkedő jelentőségű, szerepe egyre inkább megnövekedett, hiszen a saját bevételeken belül az önkormányzat által beszedett adóbevételek meghatározó nagyságot képviselnek.

A helyi adókról szóló 1990. évi C. törvény (a továbbiakban: Htv.) felhatalmazása alapján a törvényi keretek között a helyi önkormányzatok döntenek a helyi adó bevezetéséről, az alkalmazott adómértékekről, kedvezményekről, mentességekről. Szombathely Megyei Jogú Város Közgyűlése a helyi adókról szóló 38/2011. (XII.19.) önkormányzati rendeletével (továbbiakban: Ör.) helyi iparűzési adót, építményadót és idegenforgalmi adót vezetett be.

A települési önkormányzatok az adó mértékét a törvényben meghatározott felső határokra (adómaximumokra) tekintettel a Htv. 6. § c) pontja alapján határozhatják meg. A Pénzügyminisztérium által kiadott, az egyes tételes helyi adómértékek valorizációjáról szóló tájékoztató értelmében - a KSH által közzétett adatok alapján a fogyasztói árszínvonal-változás (infláció) figyelembevételével - 2025. január 1. napjától az építmények utáni építményadó felső határa 2950,1 Ft/m2.

Ennek ismeretében felülvizsgálásra kerültek az Ör.-ben szabályozott építményadó mértékek. Az önkormányzati adóhatóságok számára 2021. és 2022. adóévekre elrendelt helyi adóemelési moratórium feloldását követően 2023. adóévtől módosításra került az Ör. építményadó mértékeket szabályozó rendelkezése.

2023. évtől kezdődően a Közgyűlés továbbra sem kívánta a magánszemélyek adóterheit súlyosbítani, továbbá figyelemmel volt a mikro-, kis- és közepes vállalkozások tulajdonában lévő 1000 m2 alapterület alatti vállalkozási célú építményekre, ezért ezek utáni adókötelezettség nem változott.

A **jelenleg hatályban lévő építményadó szabályozás** szerint Szombathely illetékességi területén adóköteles a lakás és nem lakás céljára szolgáló épület, épületrész.

## **„Az adó mértéke**

**3. §**

(1) Az adó éves mértéke kereskedelmi egység esetén

a) 1-500 m2 adóalap esetén 1000 Ft/m2

b) 501-1000 m2 adóalap esetén 500000 Ft és az 500 m2 feletti rész után 1200 Ft/m2

c) 1001 m2 adóalaptól 1100000 Ft és az 1000 m2 feletti rész után 2000 Ft/m2.

(2) Az adó éves mértéke egyéb nem lakás céljára szolgáló épület esetén – kivéve a gépjárműtárolót -

a) 1-500 m2 adóalap esetén 800 Ft/m2

b) 501-1000 m2 adóalap esetén 400000 Ft és az 500 m2 feletti rész után 900 Ft/m2

c) 1001 m2 adóalaptól 850000 Ft és az 1000 m2 feletti rész után 2000 Ft/m2.

(3) Az adó éves mértéke gépjárműtároló esetén 200 Ft/m2.

(4) Az adó éves mértéke tanműhely esetén 0 Ft/m2.

(5) Az adó éves mértéke lakás esetén 0 Ft/m2.

(6) hatályon kívül helyezve

(7) Azon építmények esetében, amelyeknél az építési tevékenység nem építési engedélyhez kötött, a tényleges használatnak megfelelő adómértéket kell megállapítani.

(8) Az építmény jogerős használatbavételi, fennmaradási engedélytől, illetve használatba vétel tudomásul vételétől eltérő használata esetén a tényleges használatnak megfelelő adómértéket kell megállapítani.

Adómentes a magánszemély tulajdonában álló üzleti célt nem szolgáló gépjárműtároló alapterületének 100%-a; valamint a magánszemély tulajdonában álló egyéb nem lakás céljára használt gazdasági épület alapterületének 100%-a.”

Szombathely Megyei Jogú Város Önkormányzata 2024. évi költségvetéséről szóló önkormányzati rendeletének megalkotására készített előterjesztés az alábbi kitekintést tartalmazta a következő évre vonatkozóan:

„A 2024. évi költségvetési egyensúly megteremtése után ki kell tekintenünk a 2025. év pénzügyi helyzetére is. A 2024. évi egyensúlyhoz be kellett vonnunk a 2023. év takarékos gazdálkodásából származó 2.446 millió Ft összegű szabad maradványt, a vagyonértékesítésből származó 274 millió Ft-ot, valamint a központi támogatásként remélt 500 millió Ft-ot. Mindez azt jelenti, hogy 3 milliárd Ft közeli, jelen pillanatban egyszeri bevételnek tűnő forrás bevonást meg kell tudnunk ismételni majd a 2025. év költségvetésének tervezésénél is. Természetesen az energiahelyzet év közbeni változása, valamint a helyi gazdaság erejében rejlő potenciálok kedvezően is tudják majd befolyásolni ezen megállapítást, azonban ki kell jelentenünk, hogy folytatni kell a további saját források, illetve központi támogatások felkutatását.”

 A Közgyűlés ezen tény tudomásulvételéről a 43/2024.(II.29.) Kgy.sz. határozatában döntött. Jelenlegi információink alapján megállapítható, hogy a pénzügyi helyzetet pozitívan befolyásoló tényezőre nem számíthatunk a jövőben, sőt a helyi iparűzési adóval kapcsolatos tervezett kormányzati intézkedések is tovább szűkítik a pénzügyi mozgásterünket.

Az építményadó szabályozásának felülvizsgálatát többek között az elmúlt 2 év fogyasztói árszínvonal változása is megalapozza. 2022. évben a fogyasztóiár-index 114,5%, 2023. évben 117,6% volt, 2024. évre a Pénzügyminisztérium 5,2 százalékos inflációval számol.

**A 2023. évben maximálisan alkalmazható 2190,92 Ft/m2 építményadó mérték 2025. évre 2950,1 Ft/m2–re emelkedett, ami 34,65%-os emelkedés.**

Mindezekre tekintettel, a méltányos és igazságos helyi adórendszer kialakításával elengedhetetlen, hogy a nagyobb adóerővel, valamint nagyobb méretű ingatlan vagyontárggyal rendelkező adózók nagyobb adófizetéssel járuljanak hozzá a közterhekhez.

**Az építményadó mértékek vonatkozásában a rendelettervezetben az alábbi módosításokat javaslom:**

A **tervezet** értelmében 2025. január 1. napjától a jelenlegi sávok meghagyásával az építményadó mértéke 1000 m2 alapterület alatt változatlan maradna, az **1000 m2 alapterület feletti építmények esetén pedig az alábbiak szerint módosulna az adó mértéke**:

* Az adó éves mértéke kereskedelmi egység esetén

1001 m2 adóalaptól 1100000 Ft és az 1000 m2 feletti rész után 2950 Ft/m2.

* Az adó éves mértéke egyéb nem lakás céljára szolgáló épület esetén

1001 m2 adóalaptól 850000 Ft és az 1000 m2 feletti rész után 2950 Ft/m2.

A módosítás következtében a 2024. évben adóköteles 1744 db kereskedelmi egységből 69 db adótárgy esetében, továbbá 1161 db egyéb nem lakás céljára szolgáló épületből 160 db adótárgy esetében keletkezne adóemelkedés. Tekintettel arra, hogy több adózó rendelkezik 1000 m2 feletti kereskedelmi egységgel és egyéb nem lakás céljára szolgáló épülettel is, ezért összesen 141 adóalanyt érint az adóemelés. Az építményadó újraszabályozása várhatóan 675 millió forint adótöbbletet eredményezne 2025. évben.

A Közgyűlés továbbra sem kívánja a magánszemélyek adóterheit súlyosbítani, ezért a tervezet nem érinti a magánszemélyek tulajdonában lévő lakás és egyéb nem lakás célú építmények (gépjárműtárolók, gazdasági épületek) utáni adófizetési kötelezettség bevezetését. Az 1000 m2 alattiépítmények után fizetendő építményadó összege szintén változatlan maradna, segítve ezzel a kisebb vállalkozásokat, hogy anyagi terheik ne súlyosbodjanak.

**A helyi iparűzési adó tekintetében az önkormányzat továbbra is biztosítaná a 2,5 millió forint vállalkozási szintű adóalap alatti egyéni és társas vállalkozások részére a teljes adómentességet**. A 25 megyei jogú város viszonylatában Szombathelyen kívül mindössze 3 város biztosít teljes adómentességet ezen vállalkozások részére. A 2023. évi helyi iparűzési adóbevallási adatok alapján a Szombathelyen tevékenységet végző vállalkozások 30%-a mentesül az iparűzési adó fizetése alól. Ez az adóelőny jelentős kedvezmény szintén a kis- és középvállalkozások részére.

A Htv. 7.§ g) pontja értelmében az önkormányzat az adóalap fajtáját, az adó mértékét, a rendeleti adómentességet és adókedvezményt úgy állapíthatja meg, hogy azok összességükben egyaránt megfeleljenek a helyi sajátosságoknak, az önkormányzat gazdálkodási követelményeinek és az adóalanyok széles körét érintően az adóalanyok teherviselő képességének.

A javaslat eleget tesz a fenti adómegállapítási követelményeknek, korlátozásoknak. Az adó mértékét differenciáltan, építmény fajtánként határozza meg, továbbá figyelemmel van az önkormányzat gazdálkodására és az adóalanyok teherbíró képességére.

Építményadó esetében az adóalanyiság és az adókötelezettség megállapítása a naptári év első napján fennálló állapothoz kötődik. Az önkormányzati adóhatóság adóévre állapít meg az adózók részére adókötelezettséget. A Htv. 6. § a) bekezdése szerint az önkormányzat adómegállapítási joga arra terjed ki, hogy a Htv.-ben meghatározott adókat vagy azok valamelyikét bevezesse, a már bevezetett adót hatályon kívül helyezze, illetőleg módosítsa, azonban az évközi módosítás naptári éven belül nem súlyosbíthatja az adóalanyok adóterheit.

A Magyarország gazdasági stabilitásáról szóló 2011. évi CXCIV. törvény (továbbiakban: Stabilitási tv.) 32. §-a értelmében fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.

A rendelettervezetben megfogalmazott adómérték módosítás az érintett adóalanyok esetében adókötelezettség emelkedést eredményez, ezért a Htv. és a Stabilitási tv. fenti előírásaira figyelemmel a 2025. január 1. nappal hatályba lépő rendeletet legkésőbb 2024. december 1. napjáig kell kihirdetni.

A gazdasági kamarákról szóló 1999. évi CXXI. törvény 37. § (4) bekezdése alapján a rendeleti javaslatról a Vas Vármegyei Kereskedelmi és Iparkamara véleményét szükséges kikérni. Ennek kézhezvételét követően kerülhet sor a döntés meghozatalára. A Kamara véleményéről az ülésen tájékoztatom a Tisztelt Közgyűlést.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezi a rendelet-módosítás tervezete mellett a hatásvizsgálati lap és indokolás.

**7./ A kéményseprő ipari közszolgáltatásról szóló 4/2013.(II.11.) önk. rendelet hatályon kívül helyezése**

2016. július 1. napjától átalakult a kéményseprő-ipari közszolgáltatási tevékenység ellátása, amelyet a kéményseprő-ipari tevékenységről szóló 2015. évi CCXI. törvény (a továbbiakban Kstv.), a kéményseprő-ipari tevékenységről szóló törvény végrehajtásáról szóló 99/2016. (V.13.) Korm. rendelet, valamint a kéményseprő-ipari tevékenység ellátásának szakmai szabályairól szóló 21/2016. (VI.9.) BM rendelet szabályoz.

A Kstv. 10. § (1) bekezdés a) pontjának megfelelően Szombathely Megyei Jogú Város Közgyűlése 496/2015. (XII.) Kgy.sz. határozatával úgy döntött, hogy a kéményseprő-ipari közszolgáltatásról szóló 2012. évi XC. törvény alapján kötött, hatályban lévő közszolgáltatási szerződés lejártáig, 2024. június 30. napjáig Szombathely Megyei Jogú Város és Vas megye területén a kéményseprő-ipari közszolgáltatást biztosítja. A közszolgáltatási szerződés lejártát követően a Belügyminisztérium Országos Katasztrófavédelmi Főigazgatóság kéményseprői végzik a tevékenységet Vas vármegye területén is.

Tekintettel arra, hogy Vas vármegye és Szombathely Megyei Jogú Város esetében 2024. július 1. napjától a katasztrófavédelem látja el a kéményseprő-ipari közszolgáltatási tevékenységet, amelyet magasabb szintű jogszabályok szabályoznak, szükséges a kéményseprő ipari közszolgáltatásról szóló 4/2013. (II.11.) önkormányzati rendelet hatályon kívül helyezése.

A jogalkotásról szóló 2010. évi CXXX. törvény (a továbbiakban: Jat.) 22. §-a szerint önkormányzati rendelet esetén a jegyző gondoskodik a jogszabályok tartalmi felülvizsgálatáról, azaz arról, hogy a tárgykört érintő új jogi szabályozás vagy módosítás megalkotása során, ennek hiányában e célból kiadott jogszabály keretében a feladatkörébe tartozó jogszabályi rendelkezések hatályon kívül helyezésére, illetve megfelelő módosítására kerüljön sor.

A Jat. 17. §-a értelmében, a jogszabály előkészítője előzetes hatásvizsgálat elvégzése során felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. A hatásvizsgálat és az indokolás az előterjesztés mellékletét képezik.

**8./** **A Szombathely Megyei Jogú Város területén végzett távhőszolgáltatásról szóló 8/2013. (III.6.) önkormányzati rendelet**

A távhőszolgáltatásól szóló 2005. évi XVIII. törvény (továbbiakban: Tszt.) 2024. január 1. napjától hatályos módosítása szerint lakóépületek és vegyes célra használt épületek esetén kötelező a fűtési költségmegosztó felszerelése az egyes hőleadó készülékekre, ha az műszakilag megvalósítható és a lehetséges energiamegtakarítással való arányosság tekintetében költséghatékony.

A távhőszolgáltatásról szóló törvény végrehajtásáról szóló 157/2005. (VIII. 15.) Korm. rendelet (továbbiakban: Tszt. Vhr.) 17/C. § (1a) szerint a felhasználó köteles gondoskodni a hiteles fűtési hőfogyasztás-mérő, valamint meleg víz vízmennyiség-mérő felszereléséről új csatlakozás esetén, ha az új épületben kerül kialakításra vagy meglévő épület esetén, ha az épületrészenkénti hiteles mérés utólagos kialakítása műszakilag megvalósítható és költséghatékony.

A távhőszolgáltatás felhasználói (társasházak, lakásszövetkezetek) e kötelezésnek úgy kötelesek eleget tenni, hogy a beruházás tervezésekor költséghatékonysági vizsgálatot végeznek, majd a felhasználók a költséghatékonynak bizonyuló beruházásokat 2027. január hó 1. napjáig kötelesek is megvalósítani.

A Tszt. Vhr. előírásai pontosan meghatározzák a Tszt. által előírt költséghatékonyság vizsgálatának menetét, annak kizáró tényezőit, a számítás során alkalmazandó képleteket és annak szorzótényezőit.

A Tszt. 6. § (2) bekezdése szerint „Az önkormányzat képviselő-testülete rendeletben állapítja meg - az e törvény végrehajtására kiadott rendeletben meghatározott általános előírások figyelembevételével - a fűtési költségmegosztó felszerelésének műszaki megvalósíthatósági és költséghatékonysági egyedi szempontjait, ütemezését és egyéb feltételeit”

Szombathely Megyei Jogú Város Közgyűlése e rendeletalkotási kötelezettségnek a Tszt. 59/D. §-ában meghatározott 2024. december 31-i határidőig úgy tud eleget tenni, hogy a Szombathely Megyei Jogú Város területén végzett távhőszolgáltatásról szóló 8/2013. (III.06.) önkormányzati rendelet módosításával, kiegészítésével pontosan meghatározza:

* a Tszt. Vhr. 8. számú mellékletében definiált ún. „Megtakarítási arányt (E)”, mint egyedi szempontot, továbbá
* az ütemezés keretében a nyilatkozattételi kötelezettség (Tszt. Vhr. 17/C. § (1e) bek.) teljesítésének határidejét.

A megtakarítási arány egy olyan egynél kisebb szorzószám, melynek alkalmazásával a beruházás költséghatékonyságának vizsgálata során nem kizárólag a beruházás költségét, a megtakarítás összegét és a megtérülés idejét veszi figyelembe a felhasználó, hanem a megtakarítási arányszám képletbe illesztésével is befolyásolja annak végeredményét.

A Magyar Távhőszolgáltatók Szakmai Szövetségének ajánlására, valamint a Szombathelyi Távhőszolgáltató Kft. szakmai javaslatára figyelemmel jelen előterjesztés szerint a rendelet az alábbiak szerint módosulna:

* A fűtési költségmegosztók alkalmazása esetén a költséghatékonysági vizsgálat tekintetében az elérhető megtakarítási arány értéke azon épületek esetében, amelyek fűtési rendszere termosztatikus radiátorszelepekkel felszerelt 0,1, a működőképes kézi radiátorszelepekkel rendelkező fűtési rendszerű épületek esetében 0,06.
* A felhasználók a megvalósíthatóságról és a költséghatékonysági vizsgálat eredményéről kötelesek nyilatkozni a távhőszolgáltató felé legkésőbb 2025. december 31. napjáig.

A távhőszolgáltatásról szóló 2005. évi XVIII. törvény 10. § a) pontja alapján a rendeleti javaslatról a fogyasztóvédelmi hatóság véleményét szükséges kikérni. Jegyző úr megkeresése alapján a hatóság a rendelet módosításban foglaltakkal egyetértett, azzal szemben nem támasztott kifogást.

A jogalkotásról szóló 2010. évi CXXX. törvény 17. §-a értelmében, a jogszabály előkészítője előzetes hatásvizsgálat elvégzése során felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. A hatásvizsgálat és az indokolás az előterjesztés mellékletét képezik.

 **9./ A fizetőparkolók működésének és igénybevételének rendjéről szóló 21/2012. (V.10.) számú rendelet**

A SZOVA Nonprofit Zrt., mint a szombathelyi fizetőparkolási rendszer üzemeltetője a 376/2023. (XI.30.) Kgy. számú határozat alapján megvizsgálta, hogy a 2024. január 1. napjától a 2. kedvezményes lakossági bérlet bevezetése milyen változásokat eredményezett, melynek tapasztalatait az alábbiakban összegzi.

Szombathely Megyei Jogú Város Önkormányzata Közgyűlésének 21/2012. (V.10.) önkormányzati rendelete alapján a 3. mellékletben meghatározott fizető parkoló övezetben állandó lakóhellyel rendelkező természetes személyek a 2. mellékletben meghatározott A./ díjosztályba sorolt járművel a lakásukhoz közeli parkolóban a helyben lakók kedvezményes bérletjeggyel (továbbiakban szürke bérlet) időkorlátozás nélkül várakozhatnak. A (3) bekezdés alapján egy ingatlanra – az érintett lakásban lakó természetes személyek számától függetlenül – legfeljebb 1 db, a 2024. évi éves vagy féléves bérletjegyek tekintetében legfeljebb 2 db bérletjegy váltható.

A szürke bérletek száma évről-évre folyamatosan emelkedik. A rendelet módosítás hatására – miszerint lakásonként 2 db szürke bérlet igényelhető – kb. 380 darabbal nőtt a szürke bérletek száma. Az övezeti bérletek darabszáma az előzetesen vártak szerint viszont tovább csökkent. Ez annak is köszönhető, hogy sok gépjárműtulajdonos övezeti bérlettel rendelkezett, de mivel a rendelet 2024. január 1. napjától történő módosítása lehetőséget adott plusz egy szürke bérlet kiváltására, így ők élve a lehetőséggel 2024. évben szürke bérlettel parkolnak.

A bérletek száma a 2022. nyarán bevezetett díjemelés hatására jelentősen csökkent. 2023. évben átlagosan havonta 310 db, míg 2024-ben további 72 db övezeti bérlettel váltottak kevesebbet az ügyfelek. Összességében megállapítható, hogy a bevezetett intézkedéssel, mellyel lakásonként legfeljebb 2 db szürke bérlet igényelhető, kb. 25 %-kal növekedett az érvényes szürke bérletek száma. Az övezeti bérletek számának csökkenése következtében a 2024. évi érvényes bérletek (övezeti + szürke) száma a 2023. évhez képest kis mértékben emelkedett, míg a 2022-es évi bérlet darabszámmal megegyezik. A minimális emelkedés a parkolók kihasználtságát érdemben nem növelte.

Az Üzemeltető tapasztalatai alapján elmondható, hogy a szürke bérlettel parkoló gépjárművek sok esetben csak a munkavégzés után, jellemzően a délutáni óráktól, míg az övezeti bérlettel parkoló gépjárművek a 8-16 óráig terjedő időszakba veszik igénybe a fizetőparkolókat. Ezek alapján az Üzemeltető azzal a javaslattal él, hogy a teszt időszakot követően továbbra is maradjon érvényben a lakásonként 2 darab szürke bérlet kiváltásának lehetősége.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezi a rendelet-módosítás tervezete mellett a hatásvizsgálati lap és indokolás.

**10./ A településképi rendelet és a közterület használatról szóló önkormányzati rendeletek módosításának kezdeményezése**

Tájékoztatom a Tisztelt Közgyűlést, hogy 2024. október 1. napján hatályba lépett a magyar építészetről szóló 2023. évi C. törvény (a továbbiakban: Méptv.) több rendelkezése.

A Méptv. 104. § (4) bekezdése értelmében *„A helyi építési szabályzat nem tartalmazhat olyan településképi rendelkezést, amely az utcabútorok létesítését vagy telepítését, az utcabútor reklámeszközként történő használatát, illetve az utcabútoron reklám közzétételét szabályozza.”*

Szombathely Megyei Jogú Város Közgyűlése 24/2023. (XII.19.) önkormányzati rendeletével fogadta el *Szombathely Megyei Jogú Város Helyi Építési Szabályzatát* (a továbbiakban: HÉSZ), a településkép védelmével kapcsolatos előírásokat pedig a településkép védelméről szóló 26/2017. (XII. 20.) önkormányzati rendelet (a továbbiakban: Tkr.) tartalmazza.

A Méptv. 229. § (6) bekezdés értelmében *„Az e rendelkezés hatálybalépése előtt elfogadott településképi rendeletet 2027. június 30-ig kell a helyi építési szabályzatba beépíteni.”*

Fentiek alapján a legfeljebb 2027. június 30-ig hatályban maradó Tkr. sem tartalmazhat olyan településképi rendelkezést, amely az utcabútorok létesítését vagy telepítését, az utcabútor reklámeszközként történő használatát, illetve az utcabútoron reklám közzétételét szabályozza.

Ugyancsak október 1. napján lépett hatályba az építésügyi hatósági eljárásokról és ellenőrzésekről szóló 281/2024. (IX. 30.) Korm. rendelet (a továbbiakban: Éphat. rendelet), amely az egyszerű bejelentés és építési engedély alapján végezhető építési tevékenységek körét is meghatározza.

A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet (a továbbiakban: Kormányrendelet) 2024. október 1. napjától hatályos 13. melléklete tartalmazza a *„Településképi bejelentési eljáráshoz köthető építési tevékenységek, elhelyezések, területhasználatok” felsorolását.*

Számos a Méptv, az Éphat. rendelet és a Kormányrendelet ide vonatkozó rendelkezését a Tkr. tartalmazza, így a jogharmonizáció érdekében a Tkr. módosítása vált szükségessé.

A módosítást kötelezően a Kormányrendelet eljárásrendi szabályai szerinti államigazgatási eljárás előzi meg. Az eljárást közgyűlési döntéssel kell megalapozni. A Kormányrendelet 70/A. §-a értelmében *„Ha a településképi rendelet módosítása – magasabb szintű jogszabályi változás átvezetésére való tekintettel – rendelkezés hatályon kívül helyezése érdekében történik … a véleményezési szakaszban csak az állami főépítész ad véleményt, a véleményezési szakasz kezdetétől számított 10 napon belül.”*

Kérem a Tisztelt Közgyűlést, hogy az előterjesztést megtárgyalni és a rendeleteket megalkotni, valamint a határozati javaslatokat elfogadni szíveskedjék.

**Szombathely, 2024. november 20.**

 **(: Dr. Nemény András :)**

**I.**

**Határozati javaslat**

**…/2024. (XI.28.) Kgy. számú határozat**

1. Szombathely Megyei Jogú Város Közgyűlése az óvodákban, általános és középiskolákban, valamint kollégiumokban alkalmazott élelmezési nyersanyagköltséget 2025. január 1. napjától az alábbiak szerint állapítja meg:

|  |  |
| --- | --- |
| **Megnevezés** | **Élelmezési nyersanyagköltség 2025. január 1. napjától** **Ft/fő/nap (nettó)** |
| *Óvodák* |  |
| tízórai |  141  |
| ebéd |  478  |
| uzsonna |  133  |
|   |   |
| *Általános iskolák* |   |
| tízórai |  205  |
| ebéd |  580  |
| uzsonna |  205  |
|   |   |
| *Középiskolák és kollégiumok* |   |
| reggeli, tízórai | 359 |
| ebéd |  624  |
| uzsonna, vacsora |  504  |
|   |   |
| *Óvodai diétás gyermeknorma* |   |
| tízórai |  171  |
| ebéd |  570  |
| uzsonna |  151  |
|   |   |
| *Általános iskolai diétás gyermeknorma* |   |
| tízórai |  250  |
| ebéd |  695  |
| uzsonna |  250  |
|   |   |
| *Középiskolai és kollégiumi diétás gyermeknorma* |   |
| reggeli, tízórai |  375  |
| ebéd |  695  |
| uzsonna, vacsora |  526  |

Az óvodai, általános iskolai, valamint középiskolai felnőtt étkezők élelmezési nyersanyagköltsége a reggeli, tízórai, uzsonna, vacsora esetében az intézménytípusnak megfelelő gyermeknormával azonos összegben, az ebéd pedig a középiskolai ebédnormával azonos összegben kerül meghatározásra.

1. A Közgyűlés egyetért azzal, hogy az 55/2023.(II.23.) Kgy. sz. határozatában 162.200.000 Ft keretösszeg erejéig biztosított rendkívüli rezsitámogatásként – az ELAMEN Zrt. által – fel nem használt 86.876.000 Ft összeget a közétkeztetés többletkiadására fordítja.
2. A Közgyűlés felhatalmazza a polgármestert a 67.171-41/2017. iktatószámú Vállalkozási szerződés módosításának aláírására.

**Felelős:** Dr. Nemény András polgármester

 Dr. László Győző alpolgármester

 Dr. Horváth Attila alpolgármester

Dr. Károlyi Ákos jegyző

(a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Sebestyénné Pethő Andrea, a Szombathelyi Köznevelési GAMESZ igazgatója)

**Határidő:** 2025. január 01. (1. pont vonatkozásában)

 2024. november 28. (2. pont vonatkozásában)

 2024. december 31. (3. pont vonatkozásában)

**II.**

**Határozati javaslat**

**……../2024. (XI. 28.) Kgy. sz. határozat**

A Közgyűlés felkéri a polgármestert, hogy vizsgálja felül a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendeletben szabályozott nem önkormányzati lakásban lakók bérleti díj támogatás megállapításának feltételrendszerét és javaslatát terjessze a Közgyűlés elé.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (A végrehajtásért felelős:

 Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** aKözgyűlés 2025. februári ülése

**III.**

**Határozati javaslat**

**……../2024. (XI. 28.) Kgy. sz. határozat**

1. Szombathely Megyei Jogú Város Közgyűlése a magyar építészetről szóló 2023. évi C. törvény, az építésügyi hatósági eljárásokról és ellenőrzésekről szóló 281/2024. (IX. 30.) Korm. rendelet 2024. október 1. napján történő hatálybalépése, valamint a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 2024. október 1. napjától hatályos módosítása miatt Szombathely Megyei Jogú Város Önkormányzata Közgyűlésének a településkép védelméről szóló 26/2017. (XII. 20.) önkormányzati rendelete jogharmonizációs módosítási eljárását kezdeményezi.
2. A Közgyűlés felkéri a polgármestert, hogy a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet eljárásrendi szabályai szerint az eljárást folytassa le, és annak eredményét terjessze a Közgyűlés elé.

**Felelős:**  Dr. Nemény András polgármester

 Dr. László Győző alpolgármester

 (A végrehajtás előkészítéséért: Sütő Gabriella városi főépítész)

**Határidő:** 1. pont vonatkozásában azonnal

 2. pont vonatkozásában 2025. január 30.